Brand deur 'genadereën' op Du Toitskloofpas geblus | Maroela Media
Die brand Donderdagoggend omstreeks 03:41 op die Du Toitskloofpas (Foto: Cape Town FMS, Twitter)
Die veldbrand wat Donderdag vroegoggend op die Du Toitskloofpas in die Wes-Kaap uitgebreek het, is deur die loop van die middag danksy reën onder beheer gebring. Brandbestryders van die Kaapse Wynland-distriksmunisipaliteit het heel dag lank gespook om dit te blus.
Volgens Jo-Ann Otto, woordvoerder van die Kaapse Wynland-distriksmunisipaliteit, is die brandbestrydingspanne steeds op die toneel om die brand te monitor en met opruimingswerk te begin.
Sy sê die brand het langs die N1, in die rigting van Worcester, uitgebreek.
Motoriste is gewaarsku om versigtig op die N1 in die Du Toitskloofpas tussen die Hugenote-tonnel en die Rawsonville-weegbrug te beweeg. Sterk wind het die brand egter buite beheer laat woed.
Otto sê 'n span van sowat 27 brandbestryders het teen 13:30 steeds gespook om die brand in stormsterkte wind onder beheer te bring. "Die wind het die brandbestryding moeilik gemaak."
Intussen het brandbestryders van die Kaapse Wynland-distriksmunisipaliteit ook gespook om 'n veldbrand, wat in die berge by Tulbagh, aan Ceres se kant, uitgebreek het, onder beheer te bring. Die brand het ook weens die sterk wind versprei. Die brand was teen vroegmiddag nog buite beheer.
Die reën wat die middag begin val het, het gehelp om ook dié brand onder beheer te bring. Die brandbestrydingspanne monitor steeds die situasie.